b'\n_START_ARTICLE_\nMajor League Baseball\n_START_SECTION_\nUpravna sestava\n_START_PARAGRAPH_\nUpravljanje lige MLB dolo\xc4\x8da Ustava lige Major League Baseball, ki se je v letih 1875\xe2\x80\x932012 ve\xc4\x8dkrat spremenila in dopolnila. Pod vodstvom komisarja lige (trenutno  Bud Selig) liga najema in vzdr\xc5\xbeuje sodnike ter se pogaja glede ogla\xc5\xa1evanja, sindikalnih dogovorov in pogodb s televizijskimi dru\xc5\xbebami. _NEWLINE_Deloma tudi zaradi odlo\xc4\x8dbe Vrhovnega sodi\xc5\xa1\xc4\x8da v to\xc5\xbebi Zveznega kluba baseballa proti Narodni ligi, v kateri je slednje odlo\xc4\x8dilo, da baseball ne spada med meddr\xc5\xbeavno trgovino in tako zanj ne velja Zakon o konkurenci, ima Liga MLB edinstven nadzor nad svojim \xc5\xa1portom in tudi svojimi ni\xc5\xbejimi podru\xc5\xbenicami. Odlo\xc4\x8dba Vrhovnega sodi\xc5\xa1\xc4\x8da je nekoliko svoje veljave za\xc4\x8dela izgubljati \xc5\xa1ele v zadnjih nekaj letih. _NEWLINE_Medtem, ko je primat lige med letoma 1870\xe2\x80\x931916 ogro\xc5\xbealo mnogo drugih lig, pa je bila zadnja tovrstna gro\xc5\xbenja leta 1960 ukinjena liga Continental League.\n_START_SECTION_\nVodstvo\n_START_PARAGRAPH_\nGeneralni direktor lige MLB je njen komisar. Za podro\xc4\x8dja razvoja baseballa, poslovnih zadev, sindikalne odnose in kadrovske zadeve, finance, upravo in baseballske dejavnosti komisar imenuje \xc5\xa1e \xc5\xa1est poddirektorjev.\n_START_SECTION_\nVe\xc4\x8dpredstavnost in produkcija\n_START_PARAGRAPH_\nVe\xc4\x8dpredstavnostni oddelek lige je manhattanska dru\xc5\xbeba MLB Advanced Media, ki ureja glavno stran lige in uradne strani tridesetih ekip. V njeni ustanovni listini je zapisano, da je uredni\xc5\xa1ko neodvisna od lige, a \xc5\xa1e vedno pripada isti lastni\xc5\xa1ki skupini in na\xc4\x8drtu za delitev prihodkov. Podobno oblikovan oddelek lige je h\xc4\x8derinska dru\xc5\xbeba MLB Productions, ki se osredoto\xc4\x8da predvsem na videe in klasi\xc4\x8dne medije. _NEWLINE_Liga si prav tako lasti 67 odstotkov dru\xc5\xbebe MLB Network (preostalih 33 si deli ve\xc4\x8d razli\xc4\x8dnih ponudnikov kabelske televizije in ponudnik satelitske televizije,DirecTV). Dru\xc5\xbeba ima sede\xc5\xbe v mestu Secaucus, New Jersey in je uredni\xc5\xa1ko neodvisna od lige MLB.\n_START_SECTION_\nOrganizacija lige\n_START_PARAGRAPH_\nV sezoni 2012 je liga razdeljena na 14 ekip Ameri\xc5\xa1ke lige in 16 ekip Nacionalne lige. _NEWLINE_Trenutno sta obe ligi razdeljeni v tri divizije: Vzhodno, Osrednjo in Zahodno divizijo. Tako je vse od leta 1994, ko se je Narodna liga prvi\xc4\x8d raz\xc5\xa1irila na 14 ekip. Med letoma 1969 in 1993 je vsaka liga imela le Vzhodno in Zahodno divizijo. Tako so se vse do leta 1996 ekipe obeh lig sre\xc4\x8devale le med Svetovno serijo in Tekmo vseh zvezd, nato pa je z rednim delom sezone 1997 bila uvedena medliga\xc5\xa1ka igra.  _NEWLINE_Marca 1995 je liga oznanila, da se ji bosta pridru\xc5\xbeili dve novi ekipi: Arizona Diamondbacks in Tampa Bay Devil Rays. Z igranjem sta za\xc4\x8deli v sezoni 1998. Ta novost je skupno \xc5\xa1tevilo ekip pove\xc4\x8dala na 30. V zgodnjem delu sezone 1997 je liga novi ekipi dala v svojo ligo: Arizono v Nacionalno in Tampa Bay v Ameri\xc5\xa1ko ligo. Izvirni na\xc4\x8drt je vklju\xc4\x8deval zamisel, da bi obe ligi imeli enako \xc5\xa1tevilo ekip in tako enakomerno razporejeno medliga\xc5\xa1ko igro, a se to tako ni iz\xc5\xa1lo. Ker bi to moral po sezoni 1998 potrditi igralski sindikat, pa tudi \xc5\xa1e zaradi nekaj drugih razlogov, sta nato obe ligi nadaljevali s sodim \xc5\xa1tevilom ekip, ena izmed ekip pa je bila prisiljena k zamenjavi lig. To je novembra leta 1997 storila ekipa Milwaukee Brewers, Nacionalna liga pa je tako postala 16-\xc4\x8dlanska. So\xc4\x8dasno se je ekipa Detroit Tigers preselila iz Vzhodne v Osrednjo divizijo Ameri\xc5\xa1ke lige, medtem ko se je prej omenjeni pridru\xc5\xbeila ekipa iz Tampa Baya.  _NEWLINE_Po sezoni 2011 je liga MLB naznanila, da se bo ekipa Houston Astros iz Osrednje divizije Nacionalne lige v sezoni 2013 preselila v Zahodno divizijo Ameri\xc5\xa1ke lige, tako pa bosta obe ligi imeli tri divizije s po petimi ekipami, celotna liga pa bo imela bolj uravnote\xc5\xbeen urnik. (Liga je selitev postavila kot pogoj prodaje ekipe iz Houstona Jimu Craneu). Ker imata obe ligi liho \xc5\xa1tevilo ekip, je medliga\xc5\xa1ka igra postala bolj redna in pogosta, vse ekipe pa bodo lahko igrale vsak dan._NEWLINE_Ligi sta neko\xc4\x8d bili dve lo\xc4\x8deni, celo nasprotni si pravni osebi, a je tak\xc5\xa1en medsebojni odnos skorajda izginil \xc5\xbee leta 1903. Istega leta sta se najbolj\xc5\xa1i ekipi obeh lig ob koncu sezone prvi\xc4\x8d sre\xc4\x8dali v seriji za naslov prvaka, ki sta ji nadeli naslov Svetovna serija (\xc2\xbbThe World Series\xc2\xab). Leta 1920 je pravno \xc5\xa1ibko Narodno komisijo (\xc2\xbbThe National Commission\xc2\xab) nadomestil Komisariat baseballa, ki je lahko sprejemal odlo\xc4\x8ditve na ravni celotnega poklicnega baseballa. Od leta 2000 naprej Ameri\xc5\xa1ka in Narodna liga nista ve\xc4\x8d pravni osebi, liga Major League Baseball pa je pravno postala enotna liga (najsibodi z dvema komponentama, ki se imenujeta \xc2\xbbligi\xc2\xab), \xc4\x8deprav je tako dejansko delovala \xc5\xbee dolga leta. _NEWLINE_Ve\xc4\x8dina pravil in predpisov igre je v obeh ligah enaka, obstaja pa ena velika izjema: pravilo imenovanega odbijalca, ki velja izklju\xc4\x8dno v Ameri\xc5\xa1ki ligi. Ta razli\xc4\x8dnost je edinstvena med angloameri\xc5\xa1kimi poklicnimi \xc5\xa1portnimi ligami.\n_START_SECTION_\nSpomladansko uigravanje\n_START_PARAGRAPH_\nPred za\xc4\x8detkom rednega dela se vsa mo\xc5\xa1tva udele\xc5\xbeijo priprav in spremljajo\xc4\x8dih pripravljalnih tekem, ki jim pravimo spomladansko uigravanje. Za ekipo takrat nastopajo predvsem mlaj\xc5\xa1i igralci, ki se za stalno mesto v ekipi \xc5\xa1e borijo, pa tudi uveljavljeni kader, ki se pripravlja za napore maratonskega rednega dela sezone. Pripravljalne tekme v tem obdobju so vedno precej dobro obiskane, saj se v toplem floridskem podnebju gledalci dobro po\xc4\x8dutijo med spremljanjem svojih najljub\xc5\xa1ih ekip, isto\xc4\x8dasno pa imajo univerzitetni \xc5\xa1tudenti tudi pomladni premor. Med tem obdobjem imajo igralci tudi ve\xc4\x8d \xc4\x8dasa za dajanje avtogramov. _NEWLINE_Spomladansko uigravanje traja pribli\xc5\xbeno dva meseca, vse od sredine februarja pa do Dneva odprtja v prvem tednu aprila. Metalci in lovilci se ekipi v tem obdobju pridru\xc5\xbeijo prej, saj prvim zaradi naporne narave njihovega dela koristi dalj\xc5\xa1e pripravljalno obdobje. \xc4\x8cez teden ali dva se ekipi pridru\xc5\xbei se preostali del igralcev, s tem pa se priprave za\xc4\x8dnejo s polno hitrostjo.\n_START_SECTION_\nRedni del sezone\n_START_PARAGRAPH_\nTrenutno vsaka ekipa v ligi MLB v rednem delu sezone odigra 162 tekem. Sezona se obi\xc4\x8dajno za\xc4\x8dne z Dnevom odprtja na prvo nedeljo v aprilu, kon\xc4\x8da pa se na prvo nedeljo v oktobru. Urnik vsake sezone sestavljajo serije zaporednih tekem z eno nasprotno ekipo, ki ve\xc4\x8dinoma obsegajo tri, ob\xc4\x8dasno dve ali \xc5\xa1tiri, redko pa tudi pet tekem. Prestavljene tekme ali nadaljevanja za\xc4\x8dasno prekinjenih tekem ob\xc4\x8dasno podalj\xc5\xa1ajo \xc5\xa1e nedokon\xc4\x8dane serije, vodstvo lige pa lahko tudi posebej v ta namen organizira samostojne enotekemske serije. Ve\xc4\x8d serij v\xc4\x8dasih skupaj sestavlja zaporedje doma\xc4\x8dih tekem ali gostovanj. Tedensko posamezna ekipa obi\xc4\x8dajno igra na \xc5\xa1estih tekmah, v ponedeljek ali \xc4\x8detrtek pa po\xc4\x8diva. Pogoste so tudi no\xc4\x8dne tekme, ki pa jih je nekoliko manj med poletnimi meseci. Ob nedeljah mo\xc5\xa1tva ve\xc4\x8dinoma igrajo med popoldnevi, saj imajo tako ve\xc4\x8d \xc4\x8dasa za kasnej\xc5\xa1i premik na prizori\xc5\xa1\xc4\x8de ponedeljkove no\xc4\x8dne tekme._NEWLINE_Dosedaj so ekipe na medliga\xc5\xa1ki igri sodelovale med enim izmed koncev tedna v sredini maja in v zadnjih treh tednih junija, z odhodom kluba Houston Astros v Ameri\xc5\xa1ko ligo od sezone 2013 naprej pa bo vsak dan sezone na sporedu vsaj ena tovrstna tekma. Pri medliga\xc5\xa1ki igri uporabo pravila imenovanega odbijalca dolo\xc4\x8dajo pravila lige, v kateri igra doma\xc4\x8da ekipa._NEWLINE_Med sezono se mo\xc5\xa1tva v vsaki izmed lig borijo za enega izmed petih mest v kon\xc4\x8dnici. Tri tovrstna mesta dobijo zmagovalci posameznih divizij, \xc5\xa1e dve mesti pa se podelijo po t. i. joker sistemu - dve ekipi, ki nista zmagovalki posamezne divizije, pa imata med tovrstnimi ekipami najve\xc4\x8d zmag, se pomerita na eni sami tekmi, katere zmagovalec se uvrsti v kon\xc4\x8dnico skupaj z ekipami, ki so osvojile svoje divizije. Ve\xc4\x8dinokrat se ekipe za mesta v kon\xc4\x8dnici borijo do zadnjega dne, teoreti\xc4\x8dno pa se posamezna ekipa v kon\xc4\x8dnico lahko uvrsti \xc5\xbee avgusta. _NEWLINE_V redkih primerih se tudi za eno izmed petih mest po koncu rednega dela na odlo\xc4\x8dujo\xc4\x8di tekmi pomerita ekipi z istim \xc5\xa1tevilom zmag.'